b'\n_START_ARTICLE_\nNW TL-2\n_START_SECTION_\nMoottori\n_START_PARAGRAPH_\nTL-2:n voimanl\xc3\xa4hteen\xc3\xa4 k\xc3\xa4ytettiin NW T -mallin nelisylinterist\xc3\xa4, vesij\xc3\xa4\xc3\xa4hdytteist\xc3\xa4 rivimoottoria, jonka sylinteriryhm\xc3\xa4 oli valettu yhdest\xc3\xa4 kappaleesta. Moottorissa oli puolipallon muotoiset palotilat ja sylinterikannen yl\xc3\xa4puolinen nokka-akseli, joka toimi v\xc3\xa4liakselin ja kahden kartiohammaspy\xc3\xb6r\xc3\xa4parin v\xc3\xa4lityksell\xc3\xa4. Moottorissa oli Boschin valmistama magneettosytytys.\n_START_SECTION_\nVoimansiirto ja alusta\n_START_PARAGRAPH_\nMoottorin jatkeena ollut nelivaihteinen vaihteisto oli my\xc3\xb6s per\xc3\xa4isin T-mallista, sen sijaan j\xc3\xa4yk\xc3\xa4ll\xc3\xa4 taka-akselilla ollut vetopy\xc3\xb6r\xc3\xa4st\xc3\xb6 oli varustettu henkil\xc3\xb6automallia suuremmalla v\xc3\xa4lityssuhteella. My\xc3\xb6s etuakseli oli j\xc3\xa4ykk\xc3\xa4. Kummankin akselin jousituksina oli pitkitt\xc3\xa4in asennetut, puolielliptiset lehtijouset, jotka oli kiinnitetty auton suorakaiteen muotoiseen runkorakenteeseen. Taka-akselilla oli mekaanisesti toimivat rumpujarrut. Py\xc3\xb6rin\xc3\xa4 oli ter\xc3\xa4svaluvanteet, joissa oli umpikumirenkaat.\n_START_SECTION_\nSuorituskyky\n_START_PARAGRAPH_\nAuton kantavuus oli 2\xc2\xa0000 kg ja sen huippunopeus oli 35 km/h.\n_START_SECTION_\nSotilask\xc3\xa4ytt\xc3\xb6\n_START_PARAGRAPH_\nIt\xc3\xa4valta-Unkarin asevoimille toimitetuissa yksil\xc3\xb6iss\xc3\xa4 oli avoin, taitettavalla pressukatteella varustettu ohjaamo sek\xc3\xa4 avoin lava, jota varten oli erillinen pressu. Vuoteen 1917 menness\xc3\xa4 armeijalle toimitettiin yhteens\xc3\xa4 663 TL-2:a sek\xc3\xa4 raskaampaa TL-4:\xc3\xa4\xc3\xa4._NEWLINE_T\xc5\xa1ekkoslovakian itsen\xc3\xa4istytty\xc3\xa4 vuonna 1919 Nesselsdorfer Wagenbaun uudeksi nimeksi tuli Kop\xc5\x99ivnick\xc3\xa1 Vozovka ja TL-2:sta tuli Tatra T51. T\xc5\xa1ekkoslovakian asevoimat tilasi yritykselt\xc3\xa4 ensimm\xc3\xa4iset moottoriajoneuvonsa, ja n\xc3\xa4iden joukossa oli my\xc3\xb6s T51-malleja.'